Jurbarko kapinių koplyčia

Jurbarko kapinių koplyčia – mauzoliejinė koplyčia, esanti Jurbarke,  senosiose kapinėse Vydūno gatvėje. Priešingoje pusėje plyti Jurbarko dvaro parkas. Kapinėse yra registrinių kultūros paveldo objektų: tvora su vartais, antkapiniai paminklai.

Koplyčia stūkso kapinių apsuptyje, prie pagrindinio tako. Statinys mūrinis, raudonų plytų, aštuonkampis, dengtas šiferio lapais. Visos buvusios angos (du arkiniai langai, stačiakampės durys) užmūrytos šiuolaikinėmis molio plytomis. Stačiakampė anga į rūsį užaklinta akmens luitu. Manoma, tokie „sutvirtinimo“ darbai atlikti, siekiant išvengti vandalų dėmesio.

Statinio būklė prasta: stoge žiojėja nemaža kiaurymė, galiniame fasade atsivėręs vertikalus plyšys. Didelė pastato dalis, įskaitant stogo kryžių, apipinta vijoklinių augalų, stogą dengia samanų sluoksnis.

 Istorija 

Koplyčios šimtametę istoriją liudija priekiniame fasade įmūrytos 2 juodo akmens plokštės su epitafijomis lenkų kalba: Kazimierz Piadzewicz (1809–1897; kolegijos tarybos narys, ordino riteris) ir Anny Piadzewicz (1812–1899).Fotograficzna baza cmentarzy i grobów w Polsce i za granicą nieobecni.com Nors paminklinėse lentose pateikiamos tikslios gyvenimo datos ir vardai, bet apie šeimyninėje kapavietėje palaidotus žmones, jų padėtį visuomenėje ar reikšmę Jurbarko miestui duomenų nėra išlikę.Senosios Jurbarko kapinės gali daug papasakoti apie miesto istoriją. „Mūsų laikas“,  2012.11.02, nr.84  Jurbarko RKB mirties metrikų knygoje randama informacijos, papildančios įrašus koplyčios lentose: Kazimieras Piadzewicz buvo dvarininkas, kaip ir jo žmona (Ona Dimšaitė-Piadzewicz), kuri po jo mirties liko našle.

Vieta, kur stovi koplyčia, manoma, yra seniausia kapinių vieta, epicentras, nuo kurio kapinės plėtėsi į visas puses. Prie pat koplyčios XIX a. a. buvo laidojami kunigai. Prie  šiaurinės koplyčios sienos dar iki dabar išlikę keli paminklai kunigams, datuoti minėtu laikmečiu.

Sovietmečiu, 7 dešimtmetyje, koplyčia buvo suniokota, visos angos buvo atviros iki  maždaug 1975 m. Tuomet buvo užmūrytos. 

2024 m. Jurbarko rajono savivaldybė pradėjo procedūrą dėl koplyčios pripažinimo bešeimininke ir jos perdavimo valstybės ar savivaldybės nuosavybėn.Jurbarko savivaldybės administracija skelbia bešeimininkiais pripažinti planuojamų pastatų sąrašą mlaikas.lt 2024-02-20 Jurbarko miesto seniūnijos užsakymu, 2025 m. pakeistas koplyčios stogas: sudėtos naujos gegnės, sijos ir kitos laikančiosios konstrukcijos, paklota nauja danga, išlaikant pirminę stogo formą ir proporcijas.Jurbarko kapinių koplyčia pagaliau turi naują stogą mlaikas.lt 2025-10-08

 Galerija 

 Šaltiniai 

 Nuorodos 

 Archifasonas. Jurbarko kapinių koplyčia facebook.com 2025-06-06

Kategorija:Jurbarko rajono koplyčios
Kategorija:Jurbarkas